寄題榮州祖元大師此君軒
作者：黄庭堅
朝代：宋

paragraphs: 王師學琴三十年，響如清夜落澗泉。
滿堂洗盡箏琶耳，請師停手恐斷絃。
神人傳書道人命，死生貴賤如看鏡。
晚知直語觸憎嫌，深藏幽寺聽鐘磬。
有酒如澠客滿門，不可一日無此君。
當時手栽數寸碧，聲挾風雨今連雲。
此君傾蓋如故舊，骨相奇怪清且秀。
程嬰杵臼立孤難，伯夷叔齊采薇瘦。
霜鐘堂上弄秋月，微風入絃此君悅。
公家周彥筆如椽，此君語意當能傳。